Diari Oficial de la Generalitat Valenciana


Sumari del DOGV 6357, del 17-09-2010 (2010/9949)

RESOLUCIÓ de 15 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la que es disposa la publicació del conveni de col·laboració entre la Conselleria de Sanitat, l'Agència Valenciana de Salut, la Fundació per a la Investigació de l'Hospital Universitari La Fe de la Comunitat Valenciana i la Universitat Politècnica de València, per a la promoció i la utilització conjunta dels recursos universitaris i sanitaris en activitats docents i d'I+D+i.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6357

Data del DOGV
:   17-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9949


Data del document
:   15-09-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 15 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la que es disposa la publicació del conveni de col·laboració entre la Conselleria de Sanitat, l'Agència Valenciana de Salut, la Fundació per a la Investigació de l'Hospital Universitari La Fe de la Comunitat Valenciana i la Universitat Politècnica de València, per a la promoció i la utilització conjunta dels recursos universitaris i sanitaris en activitats docents i d'I+D+i. [2010/9949]  
La Conselleria de Sanitat, l'Agència Valenciana de Salut, la Fundació per a la Investigació de l'Hospital Universitari La Fe de la Comunitat Valenciana i la Universitat Politècnica de València, han subscrit, prèvia tramitació reglamentària, el dia 27 de juliol de 2010, un conveni de col·laboració per a la promoció i la utilització conjunta dels recursos universitaris i sanitaris en activitats docents i d'I+D+i.  
En compliment del que establix la clàusula tretzena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1193/2010, i que figura com a annex d'esta resolució.  
València, 15 de setembre de 2010.- La directora general del Secretariat del Consell: Mª Teresa Lleó Alonso.  
Conveni de col·laboració entre la Conselleria de Sanitat, l'Agència Valenciana de Salut, la Fundació per a la Investigació de l'Hospital Universitari la Fe de la Comunitat Valenciana i la Universitat Politècnica de València, per a la promoció i la utilització conjunta dels recursos universitaris i sanitaris en activitats docents i d'I+D+i  
València, 27 de juliol de 2010  
En presència del president de la Generalitat, Francisco Camps Ortiz,  
Reunits  
D'una banda, el conseller de Sanitat de la Generalitat, Manuel Cervera Taulet, en nom i representació de la conselleria, d'acord amb el que disposen els articles 17.f, 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol.  
Així mateix, com a president del Consell d'Administració de l'Agència Valenciana de Salut, facultat per a la signatura d'este conveni d'acord amb la delegació de competències aprovada per l'Acord d'1 de febrer de 2007 del Consell d'Administració, publicat en el DOCV número 5453, de 19 de febrer de 2007.  
I com a president del Patronat de la Fundació per a la Investigació de l'Hospital Universitari la Fe de la Comunitat Valenciana, segons els estatuts de la fundació, aprovats en data 24 de juliol de 2002 i inscrits en el Protectorat de Fundacions de la Generalitat.  
I, de l'altra banda, el rector de la Universitat Politècnica de València, Juan Francisco Juliá Igual, en nom i representació de la universitat, nomenat pel Decret 52/2009, de 3 d'abril, del Consell de la Generalitat, i fent ús de les atribucions que li conferix l'article 55.d dels estatuts de la UPV, aprovats pel Decret 253/2003, de 19 de desembre, del Consell.  
Els compareixents es reconeixen recíprocament competència per a la formalització d'este conveni en representació de les entitats esmentades i  
Exposen  
Primer. Amb data 22 de desembre de 1982 es va subscriure un conveni marc de col·laboració cultural, educativa i científica entre la Generalitat i la Universitat Politècnica de València, que establix les bases per a futures col·laboracions entre ambdós institucions.  
Així mateix, la Conselleria de Sanitat i la Universitat Politècnica de València han col·laborat de manera conjunta en la docència i investigació sanitària, a través de diversos convenis de col·laboració.  
Segon. El desenvolupament del coneixement en l'àmbit de les ciències i tecnologies de la salut i l'aplicació al camp de l'assistència sanitària ha constituït un dels avanços més importants per a la salut humana. L'aplicació gradual al sector econòmic productiu en els últims anys l'ha convertit en un dels sectors emergents amb major capacitat de generar valor i riquesa social. La demanda de nous i millors diagnòstics i tractaments clínics, junt amb els avanços tecnològics i la millora del coneixement mèdic, constituïxen un impuls constant per al desenvolupament d'este sector.  
Tercer. La Conselleria de Sanitat, màxim òrgan encarregat de la direcció i execució de la política del Consell de la Generalitat en matèria de sanitat, du a terme, a través de l'Agència Valenciana de Salut, la gestió i administració del sistema valencià de salut i de la prestació sanitària.  
La Conselleria de Sanitat i l'Agència Valenciana de la Salut tenen com a objectiu fonamental garantir una assistència sanitària de qualitat i avantguarda als ciutadans. Són conscients de l'enorme valor potencial del coneixement generat en les institucions sanitàries i, en particular, en l'Hospital Universitari la Fe, per al qual caldria establir vies que facilitaren el retorn econòmic i, en definitiva, per a fer la sanitat més sostenible.  
Quart. La Fundació per a la Investigació de l'Hospital Universitari la Fe de la Comunitat Valenciana és una institució que, per la seua carta fundacional i el conveni marc que té subscrit amb la Conselleria de Sanitat en data 25 de maig de 2007, té encomanada la gestió de tots els aspectes relacionats amb la investigació biomèdica que es duguen a terme en el si del Departament de Salut València - la Fe.  
En este context, la Fundació per a la Investigació de l'Hospital Universitari la Fe i la Universitat Politècnica de València van formalitzar el 16 de maig de 2003 un conveni marc de col·laboració, a l'empara del qual s'han anat desplegant diverses iniciatives, entre les quals cal ressenyar la creació d'una unitat d'investigació conjunta en enginyeria biomèdica, en data 19 de setembre de 2008.  
La Fundació per a la Investigació de l'Hospital Universitari la Fe de la Comunitat Valenciana està acreditada com a Institut d'Investigació Sanitària pel Ministeri de Ciència i Innovació des del 23 d'abril de 2009.  
Cinqué. La Llei Orgànica d'Universitats, en general, i els estatuts de la Universitat Politècnica de València, en particular, promouen la cooperació docent, científica i tècnica entre la universitat i centres docents i d'investigació públics i privats, facilita un marc que fa possible la constitució d'acords de col·laboració, unitats i centres mixtos d'investigació a través dels procediments legalment establits, en particular amb l'Hospital Universitari la Fe, a fi de promoure desenvolupaments tecnològics en el camp de les tecnologies aplicades a la salut i l'aplicació al sector productiu.  
En conseqüència, subscriuen este conveni de col·laboració amb les clàusules següents.  
Clàusules  
Primera. Objecte  
L'objecte d'este conveni és establir el marc de col·laboració i els criteris generals que regulen les relacions necessàries que hi ha d'haver entre les parts sotasignades per a la promoció i la utilització conjunta dels recursos universitaris i sanitaris de l'hospital per a activitats docents i de I+D+i.  
Segona. Objectius generals  
1. En l'àmbit docent:  
1.1. Promoure i facilitar la màxima utilització dels recursos humans i materials de l'Hospital Universitari la Fe per a la docència universitària de les diverses ensenyances en tecnologies per a la salut de grau i postgrau, i afavorir-ne l'actualització i la millora contínua de la qualitat.  
1.2. Col·laborar en la formació en tecnologies de la salut dels estudiants dels tres cicles universitaris i en els estudis de postgrau de les titulacions o matèries relacionades amb les tecnologies de la salut.  
1.3. Cooperar en el manteniment de la qualificació al nivell més alt, vetlar per l'actualització i afavorir la incorporació a la docència universitària dels professionals de la salut.  
2. En investigació:  
2.1. Potenciar la investigació conjunta en tecnologies de la salut, establint-la com una línia d'investigació prioritària per a ambdós institucions.  
2.2. Fomentar la creació d'aliances estables entre grups d'investigació d'ambdós institucions a fi d'obtindre sinergies i d'incrementar la competitivitat de la investigació.  
2.3. Impulsar el desenvolupament i la promoció de les tecnologies aplicades a la salut i el sector biotecnològic de la Comunitat Valenciana, i també fomentar la cultura empresarial i investigadora sorgida de l'entorn biosanitari i hospitalari.  
2.4. Fomentar la interrelació i actuació conjunta de cara al sector sanitari i la iniciativa empresarial en aplicacions i tecnologies fruit de la investigació que siguen susceptibles d'aplicació en l'àmbit de la salut.  
2.5. Fomentar activitats d'alt valor afegit, que resulten fruit de les sinergies entre els focus generadors de coneixement i tecnologia: universitats, centres d'investigació, parcs tecnològics i el centre hospitalari.  
Tercera. Planificació docent i assistencial  
En el Departament de Salut València - la Fe, especialment en l'Hospital Universitari la Fe, es podrà impartir docència de forma descentralitzada en els vessants teòrics i pràctics, i coordinar la planificació assistencial i docent dels centres i departaments universitaris.  
Com que l'objectiu és garantir la formació adequada dels estudiants, se n'ha d'adaptar la distribució en l'Hospital Universitari la Fe segons els recursos docents.  
Quarta. El règim de l'alumnat  
1. L'alumnat no té en cap cas cap vinculació o relació laboral amb la Conselleria de Sanitat ni amb l'Agència Valenciana de Salut, ni amb la Fundació per a la Investigació de l'Hospital Universitari la Fe de la Comunitat Valenciana, i no pot percebre cap retribució per les activitats a què donen lloc les pràctiques ni pels resultats que se'n deriven.  
2. Per cada curs acadèmic s'ha de subscriure un document per cada alumne en pràctiques en què s'arrepleguen, entre altres, les dades referents a l'estudiant i als estudis universitaris que està cursant, les activitats que haja de fer i el lloc, duració i període de les pràctiques, juntament amb les dades identificatives dels tutors de la universitat i de les institucions i centres sanitaris.  
4. Les institucions i centres sanitaris han de facilitar als tutors responsables de la universitat l'accés als locals on els estudiants estan fent pràctiques, en companyia del tutor, sempre que la visita siga per motius relacionats amb les pràctiques i mentre les estan fent.  
5. L'alumne en pràctiques ha de confeccionar una memòria sobre les pràctiques, amb l'assessorament dels tutors designats.  
6. Els estudiants han de dur sempre damunt el Document Nacional d'Identitat (DNI) o la targeta universitària d'identificació, i queden sotmesos al règim de funcionament de la institució o centre sanitari quan resulte compatible amb la normativa establida ací.  
7. Les faltes de puntualitat o d'assistència a les pràctiques, i també les faltes d'aprofitament i, en general, de conducta de l'alumne seran qualificades com a faltes acadèmiques de la manera i amb la gravetat que es fixe segons el reglament corresponent.  
8. La pràctica de cada estudiant pot interrompre-la qualsevol de les parts, per un motiu justificat. Ho ha de comunicar per escrit amb antelació i, si això no és possible, en el termini de cinc dies des de la interrupció, a la Universitat, la qual ho ha de comunicar al seu torn a totes les parts implicades.  
9. Qualsevol eventualitat o accident que es produïsca en les Institucions o centres sanitaris s'ha de tractar d'acord amb la normativa reguladora de l'assegurança escolar. La universitat ha de disposar d'una assegurança de responsabilitat civil que cobrisca els danys que ocasionen els alumnes durant les pràctiques.  
Cinquena. La investigació  
1. Les parts mostren la voluntat d'unir els esforços per a potenciar l'activitat investigadora conjunta per a aconseguir nivells d'excel·lència i lideratge científic en l'àrea de tecnologies de la salut.  
2. Per mitjà de la consolidació de la Unitat d'Investigació Conjunta en Enginyeria Biomèdica, l'Institut d'Investigació Sanitària i la universitat i el seu Centre en Xarxa d'Investigació Biomèdica mostren la voluntat de col·laboració activa a fi de coordinar i unir la capacitat científica i tecnològica per a promoure i incentivar la generació de coneixement innovador i l'aplicació posterior al sector productiu per mitjà de les fórmules que es consideren més oportunes.  
3. Per a això, i a l'empara d'este conveni, s'han d'establir els acords pertinents que faciliten una relació sòlida, continuada i eficaç entre les institucions i el personal investigador per al desplegament d'iniciatives i projectes específics.  
Sisena. Obligacions de la Conselleria de Sanitat, l'Agència Valenciana de Salut i la Fundació per a la Investigació de l'Hospital Universitari la Fe de la Comunitat Valenciana  
1. La Conselleria de Sanitat i l'Agència Valenciana de Salut han de posar a disposició de la Universitat Politècnica de València les instal·lacions de l'Hospital Universitari la Fe per al desplegament dels objectius que establix este conveni.  
2. La conselleria es compromet a modificar la denominació de l'Hospital Universitari la Fe a Hospital Universitari i Politècnic la Fe, deixant patent l'aposta per la ciència i tecnologia aplicada a la salut, impulsant la tecnologia aplicada a la salut, la innovació en tecnologies sanitàries i bioenginyeria.  
3. La Fundació per a la Investigació de l'Hospital Universitari la Fe de la Comunitat Valenciana es compromet a promoure la investigació en tecnologies de la salut establint-la com una de les línies prioritàries d'investigació, i a acollir grups d'investigació en la unitat d'investigació conjunta.  
4. Este conveni no comporta cap obligació econòmica per a la Conselleria de Sanitat, l'Agència Valenciana de Salut ni per a la Fundació per a la Investigació de l'Hospital Universitari la Fe de la Comunitat Valenciana.  
Setena. Obligacions de la Universitat Politècnica de València  
1. Dur a terme la gestió de les places de pràctiques, en coordinació amb l'Escola Valenciana d'Estudis de la Salut, mantenint un sistema d'informació que incloga les dades dels alumnes i dels centres i institucions on facen les pràctiques.  
2. Compensar, segons el nombre d'alumnes, el Departament de Salut València - la Fe en concepte de la utilització per a la docència, d'acord amb el que establix la clàusula deu.  
3. Col·laborar en el manteniment i renovació dels recursos i instal·lacions docents de les institucions i centres sanitaris que es deterioren per l'ús en la formació de l'alumne o queden obsolets per a impartir una formació adequada, sense perjuí de l'atribució de titularitat.  
4. Facilitar l'ajuda necessària i l'accés a servicis de suport de qualsevol tipus als grups d'investigació en tecnologies de la salut que formen part de l'Institut d'Investigació Sanitària Fundació per a la Investigació de l'Hospital Universitari la Fe.  
5. Qualssevol altres que de derivades per a una execució millor d'este conveni.  
Huitena. Els recursos materials i les instal·lacions  
L'atribució de la titularitat del material inventariable que adquirisca qualsevol de les parts durant el període de vigència d'este conveni i que n'afecte el contingut ha de recaure sobre l'entitat que haja aportat els recursos necessaris per a l'adquisició.  
Novena. Comissió de seguiment  
1. A fi d'assolir els fins proposats i de vetlar pel bon desenvolupament d'este conveni, es constituïx una comissió de seguiment composta per un màxim de deu membres, designats pel conseller de Sanitat i el rector de la Universitat Politècnica de València.  
2. És president d'esta comissió, de forma alternativa pels períodes que es designen, un membre dels designats per part de la conselleria i un dels designats per la universitat.  
3. Els acords s'adopten per majoria de vots. Dirimix els empats el vot del president.  
4. Són funcions de la comissió de seguiment:  
a) Planificar, dissenyar, gestionar i coordinar les activitats que es facen en el Departament de Salut València - la Fe en l'àmbit de la docència i investigació universitàries, i també vetlar per la idoneïtat, eficiència i viabilitat d'estes activitats.  
b) Vetlar per la coordinació harmònica entre la planificació assistencial i la planificació docent i investigadora en les institucions i centres sanitaris.  
c) Dirimir les discrepàncies que sorgisquen en la interpretació, aplicació i execució d'este conveni específic.  
d) Valorar la proposta de pròrroga o de rescissió del conveni i l'estudi i assessorament de totes les qüestions que sotmeta a la comissió qualsevol de les parts.  
e) Totes les altres funcions que es deriven de la normativa.  
5. Esta comissió es reunix almenys una vegada a l'any. També es pot reunir amb caràcter extraordinari sempre que es considere necessari.  
Deu. Compensació  
La comissió de seguiment ha d'establir els mecanismes per a fer efectiva la compensació, segons el nombre d'alumnes, que la universitat ha de satisfer a la Conselleria de Sanitat, l'Agència Valenciana de Salut i la Fundació per a la Investigació de l'Hospital Universitari la Fe de la Comunitat Valenciana, en concepte d'utilització per a la docència de les institucions i centres sanitaris objecte d'este conveni.  
Onze. Publicitat  
En la publicitat i les activitats que la Conselleria de Sanitat, l'Agència Valenciana de Salut, la Fundació per a la Investigació de l'Hospital Universitari la Fe de la Comunitat Valenciana i la Universitat Politècnica de València facen a través de qualsevol mitjà de comunicació social, de les accions derivades de l'aplicació d'este conveni, s'ha de fer constar expressament la col·laboració acordada entre les institucions.  
Dotze. Protecció de dades  
Les parts es comprometen a respectar escrupolosament el que disposa la legislació reguladora del tractament automatitzat de dades de caràcter personal, incloses les mesures de seguretat dels fitxers automatitzats que continguen dades de caràcter personal per a garantir la confidencialitat i la integritat de la informació.  
Tretze. Vigència  
Este conveni entra en vigor a partir de l'endemà de la publicació, amb vigència de cinc anys des d'eixa data. Es pot prorrogar per reconducció tàcita per períodes idèntics, llevat que hi haja una denúncia expressa de qualsevol de les parts sotasignades amb una antelació mínima de sis mesos.  
Catorze. Resolució  
Seran causes d'extinció d'este conveni:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts avisada, com a mínim, sis mesos abasn.  
d) La desaparició de les circumstàncies que l'originen.  
I, com mostra de conformitat, ambdues parts signen este conveni al lloc i en la data indicats en l'encapçalament.   
Per la Conselleria de Sanitat, l'Agència Valenciana de Salut i la Fundació per a la Investigació de l'Hospital Universitari la Fe de la Comunitat Valenciana,  
El conseller de Sanitat: Manuel Cervera Taulet.  
Per la Universitat Politècnica de València,  
El rector de la Universitat: Juan Juliá Igual.